VIF-spiller var på byen: Jeg ble utsatt for blind vold
– Jeg var på vei hjem fra byen da jeg ble angrepet og mishandlet av flere gjerningspersoner. Jeg ble utsatt for blind vold, sier Oppøyen til VG. Vålerenga-spilleren, som har vært sentral i TV-serien «Iskrigerne» denne vinteren, forsøkte å trene 2. nyttårsdag, men følte seg ikke bra og måtte stå over da VIF søndag røk på straffer mot Frisk Asker.Han vil si minst mulig om hendelsen i hovedstaden natt til torsdag, men forteller at han ble påført spark mot hodet da han falt i bakken. – De sparket og trampet på hodet mitt. Jeg var bevisstløs under deler av mishandlingen, forteller Oppøyen. Mer ønsker han ikke å si om hendelsesforløpet. Det var Nettavisen som først omtalte saken. Ifølge dem var politiet raskt på stedet. Etter det VG får opplyst har politiet opprettet sak, men politiets pressetjeneste har ikke kunnet kommentere saken i kveld.23-åringen har vært ute med skade hele sesongen før han gjorde comeback i lokaloppgjøret mot Lørenskog i romjulen. Han forsøkte å trene rolig også mandag ettermiddag, men tror ikke han rekker torsdagens hjemmekamp mot Sparta. – Jeg syklet for å kjenne på symptomene og må ta dag for dag, sier Oppøyen. VG har vært i kontakt med Vålerenga-direktør Jan Tore Kjær som ikke ønsker å kommentere saken.
Vålerenga-spilleren Jonas Oppøyen (23) pådro seg kraftig hjernerystelse da han ble slått ned og banket opp på vei hjem fra byen i Oslo nyttårsaften.